Datum: 18. 11. 2019

Številka: PO – 39/2019

**Vabljeni na**

**ETNOLOŠKI VEČER**

**Pogovor z Murkovo nagrajenko, etnologinjo in arheologinjo Ivico Križ**

**v**

**torek, 10. decembra 2019,**

**ob 18.00,**

**v upravni hiši SEM**

Slovensko etnološko društvo vabi na pogovor z dobitnico letošnje Murkove nagrade za življenjsko delo na področju etnološkega muzealstva, etnologinjo in arheologinjo **Ivico Križ.**

Ivica Križ, etnologinja in arheologinja, zdaj muzejska svetovalka Dolenjskega muzeja v Novem mestu, kjer že od leta 1980 vodi kustodiat za etnologijo, ki je danes po njeni zaslugi prepoznaven primer etnološkega muzealstva. Svoje etnološko delo je zasnovala široko, s poudarkom na terenskem delu, raziskovanju in prezentaciji ter popularizaciji etnološkega dela in dediščine.

Območje njenega raziskovalnega dela je ožja Dolenjska, vsebinsko pa način življenja dolenjskega kmečkega in obrtniškega prebivalstva, s poudarkom na medičarstvu, lončarstvu, opekarstvu, keramični industriji, lutkarstvu, fotografiji in otroških igračah. Je avtorica odmevnih razstav z obsežnimi in strokovno neoporečnimi katalogi, med njimi je na vrhu stalna etnološka razstava *Dolenjska in njeni ljudje*. Med občasnimi razstavami pa po obsegu raziskav in objav izstopajo naslednje: *Od antičnega vrča do majolke,* *Novomeška amaterska fotografija v prvi polovici 20. stoletja, Medičarstvo in svečarstvo na Dolenjskem*, *Nazaj v otroški raj-igre in igrače na Dolenjskem*, *Pečarska in keramična industrija v Novem mestu*, *V* *opeko vtisnjen čas*-*opekarstvo na Dolenjskem*, in soavtorica razstav *Lutkarstvo na Dolenjskem, Keramika Novo mesto in umetniki, Stoletje in pol fotografskih pogledov na Novo mesto* ter razstave in monografije *Tisočletje na okljuku Krke*. Med nagrajenkinimi več kot stotimi bibliografskimi enotami so: *Podobar Jakob Kobe* (1990), *Soseski Šentjernej in Vrhpolje v prvi tretjini 19. stoletja* (1997),*Oblačilni videz Šentjernejčanov* (1999), *Obrti v mestu Kostanjevica na Krki v drugi polovici 18. in v 19. stoletju* (1999), *Etnološke raziskave lončarstva na Slovenskem (2000), Medičarstvo in svečarstvo na Dolenjskem* (2003), *Lutkarstvo na Dolenjskem* (2007), *Razstava »Keramika Novo mesto« in umetniki* (2009)*, Kustodiat za etnologijo* (2010), *Album Novega mesta karlovškega fotografa Antona Suppana* (2016) idr. Za štiridesetletno delo v Dolenjskem muzeju je za svoje strokovne dosežke prejela že več priznanj: Valvasorjevo priznanje, priznanje novomeške raziskovalne skupnosti, pa Trdinovo nagrado ter Murkovo priznanje.

Pogovor bo vodila Majda Pungerčar, kustodinja za kulturno zgodovino Dolenjskega muzeja v Novem mestu.

Po pogovoru sledi druženje ob zaključku leta.

 **Vljudno vabljeni!**

 Predsednica SED

 Alenka Černelič Krošelj